Tot 16,5 miljoen kartonhouers steenvrugte vir uitvoermark verwag | Landbou
Tot 16,5 miljoen kartonhouers steenvrugte vir uitvoermark verwag
Ruby Star is een van die pruimkultivars wat boere in die Klein-Karoo vanjaar in die steek gelaat het. Foto: Hortgro
Ná 'n onverwagse, maar welkome toename in die produksie van steenvrugte, veral pruime, in die vorige seisoen, sal daar na verwagting 15 miljoen tot 16,5 miljoen katonhouers steenvrugte in die 2021-'22-seisoen uitgevoer word, sê Hortgro.
Luidens 'n verklaring is dié voorspelling gegrond op die verwagting dat vanjaar se oes 8% groter as die vorige oes sal wees. "Steenvrugboere het 'n goeie winter en baie matige tot koue lente tot dusver gehad," lui die verklaring. "Die potensiële toename word gedryf deur nuwe boorde wat produktief word."
Hortgro moedig steenvrugboere aan om van die toepaslike verdunningspraktyke gebruik te maak om goeie vruggrootte te verseker aangesien die mark vir kleiner vrugte beperk is.
Na verwagting sal nektarienuitvoer met 9% tot 7,1 miljoene kartonhouers toeneem danksy 'n aantal nuwe nektarienboorde. Perskevolumes sal na verwagting 2,45 miljoen kartonhouers, dieselfde as die 2020-'21-oes, bly. Luidens die verklaring is dit weens 'n afname in die area onder dessertperskes.
Appelkoosvolumes sal na verwagting dieselfde as in die vorige seisoen wees of effens afneem aangesien die area onder appelkose ook die afgelope paar jaar afneem.
Volgens Hortgro sal logistiek 'n struikelblok bly, maar sal die bedryf die lesse wat die afgelope 18 maande geleer is, inspan om werksaamhede te koördineer en noodsaaklike inligting met sleutelbelanghebbendes uit te ruil. "Suid-Afrika sal dus 'n betroubare en standvastige verskaffer van steenvrugte aan al sy uitvoermarkte bly."
Oesskattings sal gereeld aangepas word namate die seisoen vorder. Hortgro sal in die komende weke meer inligting volgens kultivar publiseer om 'n duideliker beeld van die seisoen se vordering te skets.